Il-proposta tal-Partit Nazzjonalista illi tara li membri tal-Korpi Dixxiplinati jibqgħu jirċievu l-pensjoni anke jekk jagħżlu li jibqgħu jagħti s-servizz tagħhom fil-komunità, intlaqgħet tajjeb ferm mill-membri tal-Korpi li jistgħu jibbenefikaw minn dan il-benefiċċju. Fost il-ħafna proposti li qed iniedi l-Partit Nazzjonalista, il-Ħadd filgħodu Bernard Grech ħabbar li Gvern ġdid Nazzjonalista jbiddel is-sistema biex dawn il-ħaddiema jieħdu dak li fl-aħħar mill-aħħar ikunu ħadmu għalih. Dan ifisser li membri f'dawn il-Korpi li meta jaslu biex jagħlqu l-25 servizz ikunu jixtiequ jibqgħu iservu, jkunu jistgħu jagħmlu dan u jieħdu kemm il-paga kif ukoll il-pensjoni li jkun ħaqqhom. Fost dawk li rreaġixxew b'mod pożittiv għal din il-proposta kien hemm il-Pulizija, bil-Viċi President tal-Union tal-Pulizija, Marlon Hili jgħid li l-membri tal-Korp kienu ilhom is-snin jistennew li xi ħadd jagħtihom widen. Dan għaliex dak li kien iseħħ meta kienet titwaqqaf il-pensjoni għal min irid jibqa' jservi wara l-25 sena kien inġust. Hili qal li din il-proposta tista' tgħin ukoll biex il-Korp ma jitlifx persuni ta' esperjenza qabel il-waqt. Dan hekk kif min jixtieq jibqa' jservi jkun jista jagħmel dan mingħajr ma jitlef il-pensjoni. Waqt li ħabbar din il-proposta, Bernard Grech qal li l-Partit Nazzjonalista irid li l-persuni jaħdmu u jirnexxu, u kien propju dan l-għan ta' din il-proposta li mistennija tgħin lil eluf ta' ħaddiema li jkunu servew lil pajjiżna b'tant dedikazzjoni għal snin sħaħ. Ikkummenta Tags 25 sena bernard grech korpi dixxiplinati marlon hili partit nazzjonalista persjoni pn proposta pulizija union